Liselott Blixt (DF), 2009-11-19:
Fysisk aktivitet og gode kostvaner er en naturlig del af et sundt liv.
Bevidstheden om krop og vægt er naturlige elementer i de flestes hverdag, men for nogle går det galt.
Figur, udseende og spisning bliver altdominerende i tilværelsen.
Det kan give sig udslag i en spiseforstyrrelse, som kan udvikle sig til en sygdom i form af anoreksi, bulimi eller beslægtede lidelser.
I yderste konsekvens kan disse lidelser være direkte livstruende.
Grænsen mellem det sunde og det sygelige er flydende, og undersøgelser viser, at mere end hver fjerde pige, ung kvinde har en adfærd, som kan udvikle sig til en spiseforstyrrelse.
Dansk Folkeparti har stillet denne forespørgsel til sundhedsministeren, da vi mener, der er brug for fokus på dette område.
Landsforeningen mod spiseforstyrrelser og selvskade, her forkortet til LMS, har netop evalueret det tiltag, som blev stiftet sammen med modebranchen den 12. december 2007 efter flere dødsfald i modebranchen på grund af spiseforstyrrelser.
Her vedtog modebranchen sammen med LMS et etisk charter, der skulle sikre, at de danske piger var sunde og raske, at de var gamle nok til at kunne sørge for at få en ordentlig kost.
Men hvis man så tror, at modellerne ser anderledes ud i dag, kan man godt tro om igen.
Lise Skov, ph.d. ved Copenhagen Business School, har forsket i modeverdenen.
Hun har i hvert fald ikke set, at der er sket nogen forandring.
Hos Dansk Folkeparti er vi bekymret over at høre, at de tiltag, man tog dengang, ikke har ført noget med sig, for det betyder, at modeverdenen ikke er sig sit ansvar bevidst.
Derfor ønsker vi med denne debat at spørge ministeren for sundhed og forebyggelse om hans løsning på problemet.
Jeg gik ind og søgte på pro ana.
Til dem, som ikke ved, hvad pro ana er, kan jeg sige, at det er en hjemmeside, der går ud på at støtte unge pigers sygelige og forstyrrede spisning.
Et tryk på google, et tryk mere og så var jeg inde på pro ana-siden, der netop har en masse billeder liggende til inspiration for alle andre.
Inspiration fra disse modeller, hvor man kan se knoglerne stikke ud, og som ikke er normalt slanke, synes jeg er et stort problem.
Det fastholder disse piger i, hvordan de kan blive ved med at beholde den sygdom, som de kæmper imod.
Hvad er det, der sker med disse piger, kvinder?
Der har et engelsk forskerhold set nærmere på i en undersøgelse, og konklusionen er, at medierne spiller en særlig rolle i pigernes billede af sig selv og andre kvinder.
De engelske forskere Amy Ahern, Kate Bennett og Marion Hetherington fra University of Liverpool mente som udgangspunkt, at behovet for overdreven slankhed kunne bero på, at de unge kvinder både bevidst og måske ubevidst forbandt det at være slank med en række positive egenskaber, som at være tiltrækkende, fornem, smuk, succesfuld og beundret.
Overlæge Mette Waaddegaard udtaler, at så længe et skønhedsideal er åbenlyst usundt, giver det et uopnåeligt ideal, som rigtig mange unge kvinder alligevel vil kæmpe for at leve op til.
I andre lande har man set det samme problem, og her har branchen taget en række initiativer for at undgå dette problem.
Italien og Spanien har indført minimums-BMI, så hvis modellerne møder op og har et BMI under 18, kommer de ikke ind og deltager.
De bliver afvist, men får et tilbud om sundhedsfaglig hjælp.
Det er ikke det, vi i Dansk Folkeparti mener at man skal.
At gå efter et BMI kan for manges vedkommende være forkert, da det ligger i deres gener, og de har fra naturen en slank, rask krop.
Men selv om hun er tynd, ser hun ser meget sund og rask ud.
Det kan man jo se, når hun danser rundt med den energi.
Lederne i modebranchen i Argentina og nu også i Brasilien tilslutter sig en kampagne, der skal sikre, at modeller er over 16 år gamle og ikke er overdrevent tynde.
Så en række lande har stillet betingelser op og har indført regler på området.
I nogle af landene er det modebranchen, og i andre lande er det i samarbejde med ministeriet.
Derfor er det da beskæmmende, at modebranchen i Danmark ikke følger op på deres egne aftaler, og vi håber i Dansk Folkeparti på, at modebranchen vil medvirke til sammen med LMS at kigge på evalueringen og stramme op og følge deres eget charter.
Men da ministeren nu også er minister for forebyggelse, ville det være interessant at vide, hvordan ministeren tænker sig at forebygge spiseforstyrrelser hos unge mennesker.
Hvordan kan vi med vores sundhedstiltag i skolerne forebygge dette område, og hvad kan vi sætte ind over for disse pro ana-sider, som holder unge fast i deres sygelige tvang?
Ja, der er mange spørgsmål, så jeg glæder mig til den debat, som vil komme til at foregå i dag.
Forslag til vedtagelse »Folketinget konstaterer, at forebyggelse af spiseforstyrrelser kalder på en indsats i flere sammenhænge, og at modebranchen har et stort ansvar for at gå forrest i denne indsats.
Idet Folketinget lægger til grund, at parterne bag chartret – DAFI og LMS – følger op på evalueringen, tager Folketinget regeringens redegørelse til efterretning.«